CELEX: 32021D1094
Language: el
Date: 2021-06-28 00:00:00
Title: Απόφαση (ΕΕ) 2021/1094 του Συμβουλίου της 28ης Ιουνίου 2021 για την τροποποίηση της απόφασης 2008/376/ΕΚ για την έγκριση του ερευνητικού προγράμματος του Ταμείου Έρευνας για τον Άνθρακα και τον Χάλυβα και σχετικά με τις τεχνικές κατευθυντήριες γραμμές πολυετούς διάρκειας για το πρόγραμμα

5.7.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 236/69
               
            
         ΑΠΟΦΑΣΗ (ΕΕ) 2021/1094 ΤΟΥ ΣΥΜΒΟΥΛΙΟΥ
         της 28ης Ιουνίου 2021
         για την τροποποίηση της απόφασης 2008/376/ΕΚ για την έγκριση του ερευνητικού προγράμματος του Ταμείου Έρευνας για τον Άνθρακα και τον Χάλυβα και σχετικά με τις τεχνικές κατευθυντήριες γραμμές πολυετούς διάρκειας για το πρόγραμμα
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη το πρωτόκολλο αριθ. 37 σχετικά με τις δημοσιονομικές συνέπειες από τη λήξη της Συνθήκης ΕΚΑΧ και με το Ταμείο Έρευνας για τον Άνθρακα και τον Χάλυβα, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, και ιδίως το άρθρο 2 δεύτερο εδάφιο,
         Έχοντας υπόψη την πρόταση της Ευρωπαϊκής Επιτροπής,
         Έχοντας υπόψη τη γνώμη του Ευρωπαϊκού Κοινοβουλίου (1),
         Εκτιμώντας τα ακόλουθα:
         
                     (1)
                  
                  
                     Στις 5 Οκτωβρίου 2016, η Ένωση επικύρωσε τη συμφωνία των Παρισίων που εγκρίθηκε βάσει της σύμβασης-πλαισίου των Ηνωμένων Εθνών για την κλιματική αλλαγή (εφεξής «η συμφωνία των Παρισίων»). Η συμφωνία των Παρισίων καλεί τα συμβαλλόμενα μέρη που την έχουν επικυρώσει να ενισχύσουν την παγκόσμια αντιμετώπιση της απειλής της κλιματικής αλλαγής, θέτοντας με στόχο τον περιορισμό της αύξησης της θερμοκρασίας του πλανήτη αρκετά κάτω από τους 2 °C.
                  
               
                     (2)
                  
                  
                     Με γνώμονα τη συμφωνία των Παρισίων, στις 11 Δεκεμβρίου 2019 η Επιτροπή δημοσίευσε ανακοίνωση προς το Ευρωπαϊκό Κοινοβούλιο, το Ευρωπαϊκό Συμβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών για την Ευρωπαϊκή Πράσινη Συμφωνία, με την οποία δεσμεύεται «για την αντιμετώπιση της κλιματικής αλλαγής και των προκλήσεων που σχετίζονται με το περιβάλλον» και «τον μετασχηματισμό της Ένωσης σε μια δίκαιη και ευημερούσα κοινωνία που διαθέτει μια οικονομία σύγχρονη, ανταγωνιστική και αποδοτική ως προς τη χρήση των πόρων, στην οποία έως το 2050 έχουν μηδενιστεί οι καθαρές εκπομπές αερίων θερμοκηπίου και όπου η οικονομική ανάπτυξη έχει αποσυνδεθεί από τη χρήση των πόρων». Η ανακοίνωση για την Ευρωπαϊκή Πράσινη Συμφωνία, η οποία καθορίζει μια νέα αναπτυξιακή στρατηγική, αναφέρεται στην ανάγκη παροχής στήριξης σε ρηξικέλευθες τεχνολογίες για καθαρό χάλυβα, ώστε να αναπτυχθεί μια διαδικασία παραγωγής χάλυβα με μηδενικές ανθρακούχες εκπομπές έως το 2030, και να διερευνηθεί κατά πόσο μπορεί να αξιοποιηθεί μέρος της χρηματοδότησης που ρευστοποιείται στο πλαίσιο της Ευρωπαϊκής Κοινότητας Άνθρακα και Χάλυβα. Η ανακοίνωση αναφέρει επίσης ότι όλες οι ενωσιακές δράσεις και πολιτικές θα πρέπει να συντονιστούν για να βοηθήσουν την Ένωση στην επίτευξη μιας επιτυχούς και δίκαιης μετάβασης προς ένα βιώσιμο μέλλον». Σε συμφωνία με την αρχή του «μη βλάπτειν», που αναφέρεται στην ανακοίνωση, αναθεωρούνται οι στόχοι του ερευνητικού προγράμματος του Ταμείου Έρευνας για τον Άνθρακα και τον Χάλυβα, προκειμένου να μην καλύπτουν πλέον δραστηριότητες οι οποίες έχουν ως αποτέλεσμα τη διαιώνιση της εξόρυξης, της κατεργασίας και της αμείωτης χρήσης άνθρακα.
                  
               
                     (3)
                  
                  
                     Η Ένωση έχει ακολουθήσει φιλόδοξη πολιτική στον τομέα της δράσης για το κλίμα και έχει θέσει σε εφαρμογή κανονιστικό πλαίσιο για την επίτευξη του στόχου της για μείωση των εκπομπών αερίων του θερμοκηπίου έως το 2030. Ειδικότερα, ο κανονισμός (ΕΕ) 2018/1999 του Ευρωπαϊκού Κοινοβουλίου και του Συμβουλίου (2) θέτει τη νομοθετική βάση για αξιόπιστη, περιεκτική, οικονομικά αποδοτική, διαφανή και προβλέψιμη διακυβέρνηση της Ενεργειακής Ένωσης και της δράσης για το κλίμα, η οποία διασφαλίζει την επίτευξη των μακροπρόθεσμων στόχων και των επιδιώξεων της Ενεργειακής Ένωσης για το 2030, σύμφωνα με τη συμφωνία των Παρισίων.
                  
               
                     (4)
                  
                  
                     Στην ανακοίνωσή της προς το Ευρωπαϊκό Κοινοβούλιο, το Ευρωπαϊκό Συμβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών σχετικά με το «Επενδυτικό σχέδιο «Βιώσιμη Ευρώπη και το Επενδυτικό σχέδιο της Ευρωπαϊκής Πράσινης Συμφωνίας», η Επιτροπή εξήγγειλε την πρόθεσή της να προτείνει την αναθεώρηση της απόφασης 2008/376/ΕΚ του Συμβουλίου (3), με στόχο να καταστεί δυνατή η χρηματοδότηση μεγάλων πρωτοποριακών έργων έρευνας και καινοτομίας για καθαρή χαλυβουργία καθώς και ερευνητικών δραστηριοτήτων στον τομέα του άνθρακα σύμφωνα με τις αρχές του Μηχανισμού Δίκαιης Μετάβασης.
                  
               
                     (5)
                  
                  
                     Επιπλέον, η έκθεση παρακολούθησης και αξιολόγησης του ερευνητικού προγράμματος του Ταμείου Έρευνας για τον Άνθρακα και τον Χάλυβα («ερευνητικό πρόγραμμα») περιλαμβάνει συστάσεις για την τροποποίηση των ερευνητικών στόχων για τον άνθρακα και τον χάλυβα που περιέχονται στο κεφάλαιο II τμήματα 3 και 4 της απόφασης 2008/376/ΕΚ και τη στήριξη ρηξικέλευθων ερευνών στον τομέα του χάλυβα και εμβληματικών έργων στον τομέα του άνθρακα.
                  
               
                     (6)
                  
                  
                     Ως εκ τούτου, είναι απαραίτητο να εναρμονιστούν οι στόχοι του ερευνητικού προγράμματος του Ταμείου Έρευνας για τον Άνθρακα και τον Χάλυβα με τις διεθνείς συμφωνίες, όπως η συμφωνία των Παρισίων, καθώς επίσης και με τους επιστημονικούς, τεχνολογικούς και πολιτικούς στόχους της Ένωσης για κλιματική ουδετερότητα έως το 2050.
                  
               
                     (7)
                  
                  
                     Οι συμπράξεις κοινού προγραμματισμού έχουν αποδειχθεί αποτελεσματικές για τη συγκέντρωση πόρων στο πλαίσιο ενός κοινού ευρωπαϊκού ερευνητικού στόχου. Για να υπάρξει συμβολή στην επίτευξη μιας κλιματικά ουδέτερης οικονομίας έως το 2050, είναι αναγκαίο να προβλεφθεί η δυνατότητα παροχής στήριξης μέσω ευρωπαϊκών συμπράξεων κοινού προγραμματισμού, σε συνέργεια και συνέπεια με άλλα προγράμματα. Οι ευρωπαϊκές συμπράξεις θα μπορούσαν να αποτελέσουν ιδανικό μέσο για τη συγκέντρωση πόρων με στόχο τη στήριξη της έρευνας σχετικά με ρηξικέλευθες τεχνολογίες για τη μείωση των εκπομπών CO2 στον τομέα της χαλυβουργίας.
                  
               
                     (8)
                  
                  
                     Επομένως, η απόφαση 2008/376/ΕΚ θα πρέπει να τροποποιηθεί αναλόγως,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η απόφαση 2008/376/ΕΚ τροποποιείται ως εξής:
            
                        1)
                     
                     
                        Στο άρθρο 2, η δεύτερη παράγραφος αντικαθίσταται από το ακόλουθο κείμενο:
                        «Το ερευνητικό πρόγραμμα παρέχει στήριξη στη συνεργατική έρευνα στους τομείς του άνθρακα και του χάλυβα. Επίσης, το ερευνητικό πρόγραμμα στηρίζει ρηξικέλευθες τεχνολογίες για καθαρό χάλυβα, ώστε να αναπτυχθεί η παραγωγή χάλυβα με σχεδόν μηδενικές ανθρακούχες εκπομπές, και ερευνητικά έργα για τη διαχείριση της δίκαιης μετάβασης σε πρώην ενεργά ανθρακωρυχεία ή ανθρακωρυχεία σε διαδικασία παύσης λειτουργίας, καθώς και σε σχετικές υποδομές σύμφωνα με τον Μηχανισμό Δίκαιης Μετάβασης και σε συμμόρφωση με το άρθρο 4 παράγραφος 2 της απόφασης 2003/76/ΕΚ. Το ερευνητικό πρόγραμμα ευθυγραμμίζεται με τους πολιτικούς, επιστημονικούς και τεχνολογικούς στόχους της Ένωσης και συμπληρώνει τις δραστηριότητες που αναπτύσσονται στα κράτη μέλη αλλά και τις δραστηριότητες που υπάγονται στο υφιστάμενο πρόγραμμα-πλαίσιο της Ένωσης για τις δραστηριότητες έρευνας, τεχνολογικής ανάπτυξης και επίδειξης (“πρόγραμμα-πλαίσιο έρευνας”).».
                     
                  
                        2)
                     
                     
                        Τα άρθρα 4 έως 6 αντικαθίστανται από το ακόλουθο κείμενο:
                        
                           «Άρθρο 4
                           Στήριξη της δίκαιης μετάβασης στον τομέα του άνθρακα και στις περιφέρειες εξόρυξης άνθρακα
                           
                              1.   Τα ερευνητικά έργα στηρίζουν τη μετάβαση προς μια κλιματικά ουδέτερη ενωσιακή οικονομία έως το 2050, με στόχο τη συμβολή στη σταδιακή κατάργηση της χρήσης ορυκτών καυσίμων, την ανάπτυξη εναλλακτικών δραστηριοτήτων σε πρώην περιοχές εξόρυξης και την αποφυγή ή την αποκατάσταση των περιβαλλοντικών ζημιών από ανθρακωρυχεία σε διαδικασία παύσης λειτουργίας, πρώην ενεργά ανθρακωρυχεία και τους περιβάλλοντες χώρους τους. Τα έργα επικεντρώνονται ιδίως στους ακόλουθους τομείς:
                              
                                          α)
                                       
                                       
                                          την ανάπτυξη και δοκιμή τεχνολογιών δέσμευσης, χρήσης και αποθήκευσης διοξειδίου του άνθρακα·
                                       
                                    
                                          β)
                                       
                                       
                                          τη χρήση γεωθερμικής ενέργειας σε πρώην περιοχές εξόρυξης άνθρακα·
                                       
                                    
                                          γ)
                                       
                                       
                                          μη ενεργειακές χρήσεις και παραγωγή πρώτων υλών από απόβλητα εξόρυξης και κατάλοιπα πρώην ενεργών ανθρακωρυχείων ή ανθρακωρυχείων σε διαδικασία παύσης λειτουργίας, ενώ παράλληλα διασφαλίζεται δεόντως ότι ο αντίκτυπος στο κλίμα, στο περιβάλλον και στην υγεία ελαχιστοποιείται και είναι μικρότερος σε σύγκριση με άλλες εναλλακτικές λύσεις·
                                       
                                    
                                          δ)
                                       
                                       
                                          την αναπροσαρμογή της χρήσης πρώην ανθρακωρυχείων και λιγνιτωρυχείων καθώς και υποδομών για την εξόρυξη άνθρακα, συμπεριλαμβανομένων των υπηρεσιών εφοδιασμού με ενέργεια, με γνώμονα την κλιματικά ουδέτερη και φιλική προς το περιβάλλον μετάβαση·
                                       
                                    
                                          ε)
                                       
                                       
                                          την προώθηση της ανάπτυξης προγραμμάτων επανειδίκευσης και αναβάθμισης δεξιοτήτων για τους εργαζόμενους που έχουν πληγεί από τη σταδιακή κατάργηση της παραγωγής άνθρακα, μεταξύ άλλων με έρευνα σχετικά με την κατάρτιση και την επανειδίκευση των εργαζόμενων που εργάζεται ή εργαζόταν προηγουμένως στον τομέα του άνθρακα.
                                       
                                    
                           
                              2.   Ιδιαίτερη έμφαση δίνεται στην ενίσχυση του ηγετικού ρόλου της Ευρώπης στη διαχείριση της μετάβασης σε πρώην ενεργά ανθρακωρυχεία και σχετικές με την εξόρυξη άνθρακα υποδομές, μέσω τεχνολογικών και μη τεχνολογικών λύσεων, με παράλληλη στήριξη της μεταφοράς τεχνολογίας και μη τεχνολογικών διαδικασιών. Οι ερευνητικές δραστηριότητες που προσανατολίζονται στους εν λόγω στόχους παρουσιάζουν απτά κλιματικά και περιβαλλοντικά οφέλη, που συμβαδίζουν με τον στόχο για κλιματική ουδετερότητα έως το 2050.
                           
                        
                        
                           Άρθρο 5
                           Βελτίωση της υγείας και της ασφάλειας
                           
                              1.   Στο πλαίσιο έργων τα οποία αφορούν τις δραστηριότητες που αναφέρονται στα άρθρα 4 και 6, λαμβάνονται υπόψη ζητήματα σχετικά με την ασφάλεια σε ανθρακωρυχεία που τελούν σε διαδικασία παύσης λειτουργίας και πρώην ενεργά ανθρακωρυχεία, με στόχο τη βελτίωση των συνθηκών εργασίας, της υγείας και της ασφάλειας στον τόπο εργασίας, καθώς επίσης και περιβαλλοντικά ζητήματα με επιβλαβείς επιπτώσεις στην υγεία.
                           
                           
                              2.   Τα ερευνητικά έργα επικεντρώνονται σε ασθένειες που σχετίζονται με δραστηριότητες εξόρυξης, με στόχο τη βελτίωση της υγείας των ατόμων που διαβιούν σε περιφέρειες με ανθρακωρυχεία σε μεταβατικό στάδιο. Στο πλαίσιο των ερευνητικών έργων διασφαλίζεται επίσης η λήψη μέτρων προστασίας κατά το κλείσιμο ανθρακωρυχείων και σε πρώην ενεργά ανθρακωρυχεία.
                           
                        
                        
                           Άρθρο 6
                           Ελαχιστοποίηση των περιβαλλοντικών επιπτώσεων από ανθρακωρυχεία σε μεταβατικό στάδιο
                           
                              1.   Τα ερευνητικά έργα επιδιώκουν την ελαχιστοποίηση των επιπτώσεων από ανθρακωρυχεία σε διαδικασία παύσης λειτουργίας και πρώην ενεργά ανθρακωρυχεία στην ατμόσφαιρα, στα ύδατα και στο έδαφος. Η έρευνα προσανατολίζεται στη διατήρηση και την αποκατάσταση των φυσικών πόρων για τις μελλοντικές γενεές και στην ελαχιστοποίηση των περιβαλλοντικών επιπτώσεων που προκαλούν ανθρακωρυχεία σε διαδικασία παύσης λειτουργίας και πρώην ενεργά ανθρακωρυχεία.
                           
                           
                              2.   Προτεραιότητα έχουν έργα που αποσκοπούν σε ένα τουλάχιστον από τα ακόλουθα:
                              
                                          α)
                                       
                                       
                                          νέες και βελτιωμένες τεχνολογίες για την αποτροπή της ρύπανσης του περιβάλλοντος, συμπεριλαμβανομένης της διαρροής μεθανίου, από ανθρακωρυχεία σε διαδικασία παύσης λειτουργίας, πρώην ενεργά ανθρακωρυχεία και τους περιβάλλοντες χώρους τους (μεταξύ άλλων της ατμόσφαιρας, των γαιών, του εδάφους και των υδάτων)·
                                       
                                    
                                          β)
                                       
                                       
                                          δέσμευση, αποτροπή και ελαχιστοποίηση των εκπομπών αερίων του θερμοκηπίου, ιδίως μεθανίου, από κοιτάσματα άνθρακα στα οποία σταματούν οι δραστηριότητες·
                                       
                                    
                                          γ)
                                       
                                       
                                          διαχείριση και επαναχρησιμοποίηση αποβλήτων εξόρυξης, ιπτάμενης τέφρας και προϊόντων της αποθείωσης από ανθρακωρυχεία σε διαδικασία παύσης λειτουργίας και πρώην ενεργά ανθρακωρυχεία, συμπεριλαμβανομένων, καθώς και άλλων μορφών αποβλήτων, κατά περίπτωση·
                                       
                                    
                                          δ)
                                       
                                       
                                          βελτίωση των αποβλήτων και βιομηχανική χρήση καταλοίπων της παραγωγής και κατανάλωσης άνθρακα σε περιφέρειες με ανθρακωρυχεία σε μεταβατικό στάδιο·
                                       
                                    
                                          ε)
                                       
                                       
                                          προστασία του υδροφόρου ορίζοντα και καθαρισμός των υδάτων αποστράγγισης που προέρχονται από ανθρακωρυχεία·
                                       
                                    
                                          στ)
                                       
                                       
                                          αποκατάσταση του περιβάλλοντος σε πρώην εγκαταστάσεις ή εγκαταστάσεις σε διαδικασία παύσης λειτουργίας που χρησιμοποιούσαν άνθρακα και στους περιβάλλοντες χώρους τους, ιδίως των υδάτων, των γαιών, του εδάφους και της βιοποικιλότητας·
                                       
                                    
                                          ζ)
                                       
                                       
                                          προστασία επιφανειακών υποδομών από τις επιπτώσεις λόγω καθιζήσεων και μετακινήσεων του εδάφους, βραχυπρόθεσμα και μακροπρόθεσμα.».
                                       
                                    
                        
                     
                  
                        3)
                     
                     
                        Το άρθρο 7 διαγράφεται.
                     
                  
                        4)
                     
                     
                        Τα άρθρα 8 έως 10 αντικαθίστανται από το ακόλουθο κείμενο:
                        
                           «Άρθρο 8
                           Νέες, βιώσιμες και χαμηλών ανθρακούχων εκπομπών διαδικασίες παραγωγής και τελικής επεξεργασίας χάλυβα
                           H έρευνα και τεχνολογική ανάπτυξη αποβλέπει στην ανάπτυξη, την επίδειξη και τη βελτίωση των διαδικασιών παραγωγής χάλυβα με σχεδόν μηδενικές ανθρακούχες εκπομπές, ώστε να αναβαθμιστεί η ποιότητα του προϊόντος και να αυξηθεί η παραγωγικότητα. Η σημαντική μείωση των εκπομπών, της κατανάλωσης ενέργειας, του αποτυπώματος άνθρακα και άλλων περιβαλλοντικών επιπτώσεων, καθώς και η διατήρηση των πόρων, συνιστούν αναπόσπαστο μέρος των επιδιωκόμενων δραστηριοτήτων. Τα ερευνητικά έργα αφορούν ένα ή περισσότερα από τα ακόλουθα πεδία:
                           
                                       α)
                                    
                                    
                                       νέες και βελτιωμένες ρηξικέλευθες διαδικασίες και δραστηριότητες παραγωγής σιδήρου και χάλυβα σχεδόν μηδενικών ανθρακούχων εκπομπών, με ιδιαίτερη έμφαση στην αποφυγή άμεσων ανθρακούχων εκπομπών και στην έξυπνη χρήση άνθρακα, ή και στα δύο·
                                    
                                 
                                       β)
                                    
                                    
                                       βελτιστοποίηση των διαδικασιών και της αλυσίδας διαδικασιών στον τομέα της χαλυβουργίας (μεταξύ άλλων, της αναγωγής και προαναγωγής σιδηρομεταλλεύματος, της παραγωγής σιδήρου και χάλυβα, των διαδικασιών που βασίζονται στην τήξη απορριμμάτων μετάλλων (σκραπ), της δευτερογενούς μεταλλουργίας, των εργασιών χύτευσης, έλασης, τελικής επεξεργασίας και επένδυσης) μέσω ενοργάνωσης, ανίχνευσης των ιδιοτήτων των ενδιάμεσων και τελικών προϊόντων, μοντελοποίησης, ελέγχου και αυτοματοποίησης, συμπεριλαμβανομένων της ψηφιοποίησης, της εφαρμογής μαζικών δεδομένων, της τεχνητής νοημοσύνης, καθώς και κάθε άλλης προηγμένης τεχνολογίας·
                                    
                                 
                                       γ)
                                    
                                    
                                       ενοποίηση και αποδοτικότητα των διαδικασιών χαλυβουργίας στην παραγωγή χάλυβα με σχεδόν μηδενικές ανθρακούχες εκπομπές·
                                    
                                 
                                       δ)
                                    
                                    
                                       συντήρηση και αξιοπιστία των μέσων παραγωγής χάλυβα·
                                    
                                 
                                       ε)
                                    
                                    
                                       τεχνικές για την αύξηση της ανακυκλωσιμότητας, της ανακύκλωσης και της επαναχρησιμοποίησης χάλυβα και για την ανάπτυξη μιας κυκλικής οικονομίας·
                                    
                                 
                                       στ)
                                    
                                    
                                       τεχνικές για την αύξηση της ενεργειακής απόδοσης στην παραγωγή χάλυβα, μέσω ανάκτησης της απορριπτόμενης θερμότητας, αποτροπής των ενεργειακών απωλειών, υβριδικών τεχνικών θέρμανσης και λύσεων διαχείρισης της ενέργειας·
                                    
                                 
                                       ζ)
                                    
                                    
                                       καινοτόμες τεχνολογίες και λύσεις στις διαδικασίες παραγωγής σιδήρου και χάλυβα, που προάγουν τις διατομεακές δραστηριότητες, έργα επίδειξης που ενσωματώνουν παραγωγή ενέργειας μηδενικών ανθρακούχων εκπομπών ή συμβάλλουν σε μια οικονομία καθαρού υδρογόνου.
                                    
                                 
                        
                           Άρθρο 9
                           Προηγμένες ποιότητες και εφαρμογές του χάλυβα
                           H έρευνα και τεχνολογική ανάπτυξη επικεντρώνεται στην ικανοποίηση των απαιτήσεων των χρηστών προϊόντων χάλυβα για ανάπτυξη προϊόντων με σχεδόν μηδενικές ανθρακούχες εκπομπές και στη δημιουργία νέων ευκαιριών στην αγορά, με παράλληλη μείωση των εκπομπών και των περιβαλλοντικών επιπτώσεων. Στο πλαίσιο των τεχνολογιών που αναφέρονται στο άρθρο 8, τα ερευνητικά έργα αφορούν ένα ή περισσότερα από τα ακόλουθα πεδία, με στόχο την επίτευξη βιώσιμων διαδικασιών παραγωγής χάλυβα με σχεδόν μηδενικές ανθρακούχες εκπομπές στην Ένωση:
                           
                                       α)
                                    
                                    
                                       νέες προηγμένες ποιότητες χάλυβα·
                                    
                                 
                                       β)
                                    
                                    
                                       βελτίωση των ιδιοτήτων του χάλυβα, όπως των μηχανικών και φυσικών ιδιοτήτων, της καταλληλότητας για περαιτέρω επεξεργασία, της καταλληλότητας για διάφορες εφαρμογές και διάφορες συνθήκες εργασίας·
                                    
                                 
                                       γ)
                                    
                                    
                                       παράταση ζωής, ιδίως με βελτίωση της αντοχής του χάλυβα και των κατασκευών από χάλυβα στη θερμότητα και τη διάβρωση, στη μηχανική και θερμική κόπωση και σε άλλες φθοροποιές επιδράσεις·
                                    
                                 
                                       δ)
                                    
                                    
                                       προβλεπτικά μοντέλα προσομοίωσης μικροδομών, μηχανικών ιδιοτήτων και παραγωγικών διαδικασιών·
                                    
                                 
                                       ε)
                                    
                                    
                                       τεχνολογίες σχετικές με τη μορφοποίηση, συγκόλληση και σύνδεση χάλυβα και άλλων υλικών·
                                    
                                 
                                       στ)
                                    
                                    
                                       τυποποίηση μεθόδων δοκιμής και αξιολόγησης·
                                    
                                 
                                       ζ)
                                    
                                    
                                       χάλυβας υψηλών επιδόσεων για εφαρμογές αντίστοιχες της κινητικότητας, που ενσωματώνουν τη βιωσιμότητα, τις μεθόδους οικολογικού σχεδιασμού, τη μετασκευή, την ελαφρά σχεδίαση και λύσεις ασφάλειας.
                                    
                                 
                        
                           Άρθρο 10
                           Διατήρηση των πόρων, προστασία του περιβάλλοντος και κυκλική οικονομία
                           Τόσο στην παραγωγή όσο και στη χρησιμοποίηση του χάλυβα, η διατήρηση των πόρων και των οικοσυστημάτων, η μετάβαση στην κυκλική οικονομία και τα ζητήματα ασφάλειας αποτελούν αναπόσπαστο μέρος των εργασιών έρευνας και τεχνολογικής ανάπτυξης. Τα ερευνητικά έργα αφορούν ένα ή περισσότερα από τα ακόλουθα πεδία:
                           
                                       α)
                                    
                                    
                                       τεχνικές ανακύκλωσης αχρηστευμένου χάλυβα και υποπροϊόντων από διάφορες πηγές και βελτίωση της ποιότητας των απορριμμάτων χάλυβα·
                                    
                                 
                                       β)
                                    
                                    
                                       επεξεργασία των αποβλήτων και ανάκτηση πολύτιμων δευτερογενών πρώτων υλών, συμπεριλαμβανομένης της σκωρίας, εντός και εκτός της χαλυβουργικής μονάδας·
                                    
                                 
                                       γ)
                                    
                                    
                                       έλεγχος της ρύπανσης και προστασία του περιβάλλοντος στον τόπο εργασίας και γύρω από αυτόν και στη χαλυβουργική μονάδα: (αέριες, στερεές ή υγρές εκπομπές, διαχείριση των υδάτων, θόρυβος, οσμές, σκόνη κ.λπ.)·
                                    
                                 
                                       δ)
                                    
                                    
                                       σχεδιασμός ποιοτήτων χάλυβα και συναρμολογημένων κατασκευών, που διευκολύνουν την ανάκτηση χάλυβα για σκοπούς ανακύκλωσης ή επαναχρησιμοποίησης·
                                    
                                 
                                       ε)
                                    
                                    
                                       χρήση αερίων διεργασιών και εξάλειψη των εκπομπών απαερίων στην παραγωγή χάλυβα·
                                    
                                 
                                       στ)
                                    
                                    
                                       αξιολόγηση και ανάλυση του κύκλου ζωής της παραγωγής και χρήσης χάλυβα.».
                                    
                                 
                     
                  
                        5)
                     
                     
                        Στο κεφάλαιο II τμήμα 4 προστίθεται το ακόλουθο άρθρο:
                        
                           «Άρθρο 10α
                           Διαχείριση του εργατικού δυναμικού και συνθήκες εργασίας
                           Τα ερευνητικά έργα αφορούν ένα ή περισσότερα από τα ακόλουθα πεδία:
                           
                                       α)
                                    
                                    
                                       ανάπτυξη και διάδοση ικανοτήτων που συμβαδίζουν με τις διαδικασίες παραγωγής χάλυβα με σχεδόν μηδενικές ανθρακούχες εκπομπές, όπως η ψηφιοποίηση, και ανταποκρίνονται στην αρχή της διά βίου μάθησης·
                                    
                                 
                                       β)
                                    
                                    
                                       βελτίωση των συνθηκών εργασίας, συμπεριλαμβανομένων της υγείας, της ασφάλειας, της εργονομίας, εντός του χώρου εργασίας και γύρω από αυτόν.».
                                    
                                 
                     
                  
                        6)
                     
                     
                        Παρεμβάλλεται το ακόλουθο άρθρο:
                        
                           «Άρθρο 17α
                           Ευρωπαϊκές συμπράξεις
                           
                              1.   Μέρος του ερευνητικού προγράμματος, ιδίως η έρευνα σχετικά με ρηξικέλευθες τεχνολογίες για τη μείωση των εκπομπών CO2 στον τομέα της χαλυβουργίας, μπορεί να υλοποιείται μέσω ευρωπαϊκών συμπράξεων κοινού προγραμματισμού, οι οποίες συστήνονται σύμφωνα με τους κανόνες του άρθρου 10 και του παραρτήματος III του κανονισμού (ΕΕ) 2021/695 του Ευρωπαϊκού Κοινοβουλίου και του Συμβουλίου (*1).
                           
                           
                              2.   Για τους σκοπούς του παρόντος άρθρου, ως ευρωπαϊκές συμπράξεις κοινού προγραμματισμού ορίζονται οι πρωτοβουλίες που σχεδιάζονται με συμμετοχή των κρατών μελών σε πρώιμο στάδιο, στο πλαίσιο των οποίων η Ένωση, από κοινού με εταίρους του ιδιωτικού ή/και του δημόσιου τομέα (όπως η βιομηχανία, πανεπιστήμια, ερευνητικοί οργανισμοί, φορείς με αποστολή παροχής δημόσιας υπηρεσίας σε τοπικό, περιφερειακό, εθνικό ή διεθνές επίπεδο και οργανώσεις της κοινωνίας των πολιτών, συμπεριλαμβανομένων ιδρυμάτων και ΜΚΟ), δεσμεύονται να στηρίξουν από κοινού την ανάπτυξη και την υλοποίηση ενός προγράμματος ερευνητικών δραστηριοτήτων. Οι ευρωπαϊκές συμπράξεις κοινού προγραμματισμού συγκροτούνται βάσει μνημονίων συμφωνίας ή συμβατικών διευθετήσεων μεταξύ της Επιτροπής και των εν λόγω εταίρων του ιδιωτικού ή/και του δημόσιου τομέα, στις οποίες προσδιορίζονται οι στόχοι της σύμπραξης, οι σχετικές δεσμεύσεις των εταίρων για συνεισφορές σε χρήμα ή/και σε είδος, οι κύριοι δείκτες επιδόσεων και επιπτώσεων και τα παραδοτέα αποτελέσματα. Περιλαμβάνουν επίσης τον προσδιορισμό συμπληρωματικών ερευνητικών δραστηριοτήτων που υλοποιούνται από τους εταίρους και μέσω του ερευνητικού προγράμματος.
                           
                           
                              3.   Στο πλαίσιο ευρωπαϊκών συμπράξεων κοινού προγραμματισμού, το ερευνητικό πρόγραμμα μπορεί να χορηγεί χρηματοδότηση σε επιλέξιμες δραστηριότητες δυνάμει του παρόντος τμήματος, με τη μορφή που προβλέπεται στο άρθρο 30. Επιπλέον, μπορεί να χορηγεί χρηματοδότηση με τη μορφή βραβείων.
                           
                           
                              4.   Η χρηματοδότηση των δραστηριοτήτων στο πλαίσιο του παρόντος τμήματος θα έπεται των ειδικών προσκλήσεων υποβολής προτάσεων που αναφέρονται στο άρθρο 25 παράγραφοι 2 και 3.
                           
                        
                        
                           (*1)  Κανονισμός (ΕΕ) 2021/695 του Ευρωπαϊκού Κοινοβουλίου και του Συμβουλίου, της 28ης Απριλίου 2021, για τη θέσπιση του προγράμματος-πλαισίου έρευνας και καινοτομίας “Ορίζων Ευρώπη”, τον καθορισμό των κανόνων συμμετοχής και διάδοσής του, και για την κατάργηση των κανονισμών (ΕΕ) αριθ. 1290/2013 και (ΕΕ) αριθ. 1291/2013 (ΕΕ L 170 της 12.5.2021, σ. 1).»."
                        
                     
                  
                        7)
                     
                     
                        Το άρθρο 39 αντικαθίσταται από το ακόλουθο κείμενο:
                        
                           «Άρθρο 39
                           Διορισμός ανεξάρτητων εμπειρογνωμόνων υψηλού επιπέδου
                           Για τους διορισμούς ανεξάρτητων εμπειρογνωμόνων υψηλού επιπέδου που προβλέπονται στο άρθρο 18, στο άρθρο 28 παράγραφος 2 και στο άρθρο 38, εφαρμόζονται οι διατάξεις του άρθρου 237 του κανονισμού (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου (*2).
                        
                        
                           (*2)  Κανονισμός (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου, της 18ης Ιουλίου 2018, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης, την τροποποίηση των κανονισμών (ΕΕ) αριθ. 1296/2013, (ΕΕ) αριθ. 1301/2013, (ΕΕ) αριθ. 1303/2013, (ΕΕ) αριθ. 1304/2013, (ΕΕ) αριθ. 1309/2013, (ΕΕ) αριθ. 1316/2013, (ΕΕ) αριθ. 223/2014, (ΕΕ) αριθ. 283/2014 και της απόφασης αριθ. 541/2014/ΕΕ και για την κατάργηση του κανονισμού (ΕΕ, Ευρατόμ) αριθ. 966/2012 (ΕΕ L 193 της 30.7.2018, σ. 1).»."
                        
                     
                  
                        8)
                     
                     
                        Στο άρθρο 41, το στοιχείο γ) διαγράφεται.
                     
                  
         
            Άρθρο 2
            Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
         
         
            Λουεμβούργο, 28 Ιουνίου 2021.
            
               
                  Για το Συμβούλιο
               
               
                  Η Πρόεδρος
               
               M. do C. ANTUNES
            
         
         
            (1)  Γνώμη της 19ης Μαΐου 2021 (δεν έχει ακόμη δημοσιευθεί στην Επίσημη Εφημερίδα).
         
            (2)  Κανονισμός (ΕΕ) 2018/1999 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2018, για τη διακυβέρνηση της Ενεργειακής Ένωσης και της Δράσης για το Κλίμα, για την τροποποίηση των κανονισμών (ΕΚ) αριθ. 663/2009 και (ΕΚ) αριθ. 715/2009 του Ευρωπαϊκού Κοινοβουλίου και του Συμβουλίου, των οδηγιών 94/22/ΕΚ, 98/70/ΕΚ, 2009/31/ΕΚ, 2009/73/ΕΚ, 2010/31/ΕΕ, 2012/27/ΕΕ και 2013/30/ΕΕ του Ευρωπαϊκού Κοινοβουλίου και του Συμβουλίου, των οδηγιών 2009/119/ΕΚ και (ΕΕ) 2015/652 του Συμβουλίου και για την κατάργηση του κανονισμού (ΕΕ) αριθ. 525/2013 του Ευρωπαϊκού Κοινοβουλίου και του Συμβουλίου (ΕΕ L 328 της 21.12.2018, σ. 1).
         
            (3)  Απόφαση 2008/376/ΕΚ του Συμβουλίου, της 29ης Απριλίου 2008, για την έγκριση του ερευνητικού προγράμματος του Ταμείου Έρευνας για τον Άνθρακα και τον Χάλυβα και σχετικά με τις τεχνικές κατευθυντήριες γραμμές πολυετούς διάρκειας για το πρόγραμμα (ΕΕ L 130 της 20.5.2008, σ. 7).